I er ikke længere tilbageholdt. I kan rejse derhen, I ønsker.

Sådan lød beskeden sent i går aftes fra politiet i Rødby på Lolland samt fra politiet i Padborg til hundredvis af flygtninge og migranter. Beskeden var den, de fleste så inderligt havde håbet på. I dagevis har flygtningene fortalt, at de ikke ønsker at være i Danmark, men vil til Sverige.

Beslutningen er dog ikke vendt med regeringen, og den er alene truffet af politiet, oplyser rigspolitichef Jens Henrik Højberg i en pressemeddelelse.

- Der er tale om en rent politifaglig vurdering, der bygger på de muligheder, der er i lovgivningen, og på hvad vi har af forpligtelser. Vi kan ikke tilbageholde udlændinge, som ikke søger asyl, og som der ikke er udsigt til, at vi hurtigt kan udsende igen, siger han.

Læs også : 300 flygtninge er forsvundet siden ankomsten til Danmark

Han understreger samtidig, at det ikke er muligt at frihedsberøve så mange mennesker, og der var derfor intet alternativ til at lade dem gå.

For at opretholde ro og orden

I Rødby fik de mange flygtninge, der havde siddet inde i et DSB-tog i timevis, beskeden sent i går aftes, hvorefter en række privatpersoner gav dem et lift videre.

Her siger politiinspektør Kim Kliver fra Sydsjællands og Lolland-Falsters Politi, at beslutningen blev truffet for at opretholde ro og orden.

- Vi har stået i en helt ekstraordinær situation med op mod 1.000 mennesker - migranter - samlet nede i området, siger Kim Kliver.

Se også : VIDEO Her lover politiet en regeringsaftale om, at flygtninge kan komme til Sverige

- Henset primært til, at det er en humanitær indsats, og at vi har skullet tage vare på folks sikkerhed, så har vi besluttet, at vi ikke vil fastholde den her mulighed for at gå i retten efter 72 timer for at fastholde deres tilstedeværelse, som vi ellers normalt ville gøre i en situation, hvor folk har opholdt sig i et land uden lovligt grundlag, siger han.

Regeringen har ikke lavet nogen aftale

Udlændingeminister Inger Støjberg afviste i går aftes, at der skulle være en politisk aftale mellem Danmark og Sverige om de mange personer, der nu er sat fri til at rejse videre. Her til morgen er der ifølge DR Nyheders oplysninger fortsat ikke en aftale.

Læs også : Flygtninge er på vej mod København - og Sverige